b'\n_START_ARTICLE_\nTakaji Shimizu\n_START_PARAGRAPH_\nTakaji Shimizu (jap. \xe6\xb8\x85\xe6\xb0\xb4\xe9\x9a\x86\xe6\xac\xa1, 1896\xe2\x80\x931978) oli japanilainen taistelulajien opettaja. H\xc3\xa4nt\xc3\xa4 pidet\xc3\xa4\xc3\xa4n Shint\xc5\x8d Mus\xc5\x8d-ry\xc5\xabn 25. p\xc3\xa4\xc3\xa4opettajana. Shimizun pyrkimyksen\xc3\xa4 oli tehd\xc3\xa4 Shint\xc5\x8d Mus\xc5\x8d-ry\xc5\xab j\xc5\x8dd\xc5\x8da laajemmin tunnetuksi mm. opettamalla sit\xc3\xa4 ulkomaalaisille ja kehitt\xc3\xa4m\xc3\xa4ll\xc3\xa4 sen pohjalta Japanin kendoliitolle vakioidun kata-sarjan.\n_START_SECTION_\nEl\xc3\xa4m\xc3\xa4nty\xc3\xb6\n_START_PARAGRAPH_\nTakaji Shimizu aloitti 17-vuotiaana j\xc5\x8d-harjoittelun Hanjiro Shiraishin opissa (1913). Viisi vuotta my\xc3\xb6hemmin (1918) h\xc3\xa4n sai mokurokun ja edelleen kaksi vuotta my\xc3\xb6hemmin menkyon Shint\xc5\x8d Mus\xc5\x8d-ry\xc5\xabssa. Vuonna 1927 Mus\xc5\x8d-ry\xc5\xab j\xc5\x8djutsusta vaikuttunut Hakudo Nakayama j\xc3\xa4rjesti h\xc3\xa4nelle tilaisuuden esitell\xc3\xa4 j\xc5\x8d-tekniikoita Tokion poliisilaitoksella. Shimizu piti yhdess\xc3\xa4 Takayama Kenichin kanssa esityksen poliisien tekniselle raadille, joka oli niin vakuuttava, ett\xc3\xa4 Tokion poliisi otti oitis j\xc5\x8djutsutekniikoita omaan harjoitteluunsa.  Vuonna 1930 muutettuaan Tokioon Shimizu alkoi opettaa Mumon dojolla (entinen Teiken-nyrkkeilysali). Vuotta my\xc3\xb6hemmin Jigor\xc5\x8d Kan\xc5\x8d kutsui Shimizun opettamaan j\xc5\x8djutsua K\xc5\x8dd\xc5\x8dkan judod\xc5\x8dj\xc5\x8dlla. T\xc3\xa4m\xc3\xa4n j\xc3\xa4lkeen k\xc3\xa4ynnistyi opetus my\xc3\xb6s meripartiolaisille. Shimizu kutsuttiin Tokion poliisin vakituiseksi j\xc5\x8djutsu opettajaksi 1931. Vuonna 1933 perustettiin poliisin erikois- ja mellakkayksikk\xc3\xb6 (Tokubitsu kebitai) jonka varustukseen kuului my\xc3\xb6s j\xc5\x8d. Shimizu vastasi uuden poliisiyksik\xc3\xb6n teknisest\xc3\xa4 koulutuksesta.  Juuri t\xc3\xa4st\xc3\xa4 alkoi Shimizun pitk\xc3\xa4aikainen yhteisty\xc3\xb6 Tokion vaikutusvaltaisimpien kendo-opettajien kanssa. Poliiseille opetettavaa j\xc5\x8djutsua alettiin kutsua keijo-jutsuksi tai poliisin sauva-taidoksi. _NEWLINE_Vuonna 1939 Shimizu matkusti valloitettuun Mant\xc5\xa1uriaan. Matsui Kenjin mukaan h\xc3\xa4n opetti j\xc5\x8djutsua vuosittaisilla k\xc3\xa4ynneill\xc3\xa4\xc3\xa4n yhteens\xc3\xa4 1\xc2\xa0500\xc2\xa0000 ihmiselle. Vuonna 1940 Shimizu muutti opetuksensa nimen j\xc5\x8djutsusta j\xc5\x8dd\xc5\x8dksi ja perusti ensimm\xc3\xa4isen yhdistyksen Dai Nihon j\xc5\x8dd\xc5\x8dkai._NEWLINE_H\xc3\xa4vityn sodan j\xc3\xa4lkeen suurin osa budo-opetuksesta, varsinkin aseelliset lajit, olivat pik\xc3\xa4\xc3\xa4n miehityshallinnon SCAP langettamassa harjoituskiellossa. J\xc5\x8dd\xc5\x8d muodosti t\xc3\xa4st\xc3\xa4 poikkeuksen poliisin ammattitekniikkana.  T\xc3\xa4m\xc3\xa4 johti siihen, ett\xc3\xa4 1955\xe2\x80\x931956 perustettiin uusi liitto, Nihon j\xc5\x8dd\xc5\x8d Renmei/Zen Nihon j\xc5\x8dd\xc5\x8d renmei._NEWLINE_Vuonna 1965 Shimizu aloitti opetuksen Renbukan-d\xc5\x8dj\xc5\x8dlla Tokiossa jatkaen kuolemaansa saakka. T\xc3\xa4m\xc3\xa4 koulukunnan p\xc3\xa4\xc3\xa4dojo lopetti toimintansa muutamaa vuotta my\xc3\xb6hemmin.\n_START_SECTION_\nZNKR Seitei Jodo\n_START_PARAGRAPH_\nVuonna 1964 Ichiz\xc5\x8d Otofuji vieraili Shimizun luona Tokiossa. Neuvottelun aiheena oli Shimizun ZNKR:lle (Zen Nihon kend\xc5\x8d renmei, Japanin kendoliitto) laatima ehdotus j\xc5\x8dd\xc5\x8dn seitei (l. vakioiduksi malli-) sarjaksi. Vuonna 1968 Shimizu ja Asakichi Nakajima esittiv\xc3\xa4t tarkoitukseen valitun tutkimuskomission hyv\xc3\xa4ksym\xc3\xa4n kihon- ja katasarjan ZNKR:n hallitukselle. Seitei j\xc5\x8d -katat hyv\xc3\xa4ksyttiin 1969, ja samana vuonna ne esitettiin ensi kertaa yleis\xc3\xb6lle (Shimizu tachi, Otofuji j\xc5\x8d) ja ZNKR seitei j\xc5\x8dd\xc5\x8d otettiin virallisesti mukaan Japanin kendoliiton systeemiin. Samassa n\xc3\xa4yt\xc3\xb6ksess\xc3\xa4 esiteltiin my\xc3\xb6s ZNKR iaid\xc5\x8d ensi kertaa._NEWLINE_Shimizu Takaji oli ottanut el\xc3\xa4m\xc3\xa4nteht\xc3\xa4v\xc3\xa4kseen j\xc5\x8dd\xc5\x8dn tunnetuksi tekemisen. J\xc5\x8dd\xc5\x8dta h\xc3\xa4n edisti opetustoimintansa ja ZNKR-yhteyksiens\xc3\xa4 kautta. Jopa kirjallisuudessa Shimizu pyrki tuomaan j\xc5\x8dd\xc5\x8da esiin. H\xc3\xa4n tekikin yhteisty\xc3\xb6t\xc3\xa4\xc3\xa4n kirjailija Eiji Yoshikawan kanssa t\xc3\xa4m\xc3\xa4n kirjoittaessa suurta romaaniaan Musashista. Mus\xc5\x8d Gonnosuke on t\xc3\xa4ss\xc3\xa4 teoksessa mieliinpainuvasti kuvattu. Shimizu kuoli 1978 nime\xc3\xa4m\xc3\xa4tt\xc3\xa4 itselleen seuraajaa.'